Orkusetur og Norðurlandsskógar eru að skoða í sameiningu hagkvæmni viðarkyndingar á köldum svæðum . Markmiðið er að skoða ofan í kjölin hagkvæmni slíkrar kyndingar fyrir ríkið og einstaklinginn . Ef einstaklingurinn sparar rafmagn til húshitunar lækka niðurgreiðslur ríkisins að sama skapi og því er um sameiginlegt hagsmunamál að ræða . Í framhaldi af því má velta fyrir sér hvort ríkið ætti að hvetja til fjárfestinga á viðarkötlum með því greiða hluta stofnkostnaðar fyrir einstaklinga sem vilja nýta sér þessa vistvænu orku sem felst í þurrum eldiviði . Árið 1990 höfðu allnokkrir bændur hafið skógrækt á sínum jörðum um land allt og eftir þann tíma hefur umfang bændaskóga vaxið jafnt og þétt . Notkun eldiviðar er stórt hagsmunamál fyrir skógrækt framtíðarinnar . Í fyrsta lagi er mikilvægt að nýta það timbur sem fellur til við fyrstu grisjun skógarins og ný tist ekki til iðnaðar vegna smæðar . Sá grisjunarviður sem fellur til við 25 ára aldurinn er afar breytilegur að gæðum enda er verið að fjarlægja tré sem eru kræklótt , brotin eða hafa orðið undir í samkeppni um ljós og næringu . Við grisjunina eru bolirnir afkvistaðir og greinarnar látnar rotna í skógarbotninum og verða að næringu fyrir eftirstandandi tré . Sumt af því sem fellur til má nota sem girðingastaura en allt annað efni mætti nýta sem eldivið enda skiptir vaxtarform og gildleiki litlu máli fyrir eldinn . Hagkvæmast er auðvitað að nýta eigin skóg og tæki . Miklar framfarir hafa orðið í þróun viðarkatla til húshitunar . Forsenda fyrir því að kerfið virki vel er að geta geymt orkuna sem losnar við brunann . Einfaldasta leiðin til þess er að nota ofninn til að hita vatn í einangraða tanka sem deila hitanum út á vatnsofnakerfi mörgum klukkustundum eftir að eldurinn í katlinum er slokknaður . Mjög mikilvægt er að eldiviðurinn sé þurr til að hámarka orkunýtinguna og lágmarka mengun við brunann . Viðarkatlar eru oft útbúnir þeim möguleika að nota aðra eldsneytisgjafa s.s. rafmagn eða olíu sem getur þá tekið við ef ekki er verið að kynda með eldiviði . Upphitun með grisjunarviði er umhverfisvæn því fyrst og fremst er verið að nýta hráefni sem annars hefði rotnað í skógarbotninum vegna sjálfgrisjunar skógarins í innbyrðis samkeppni trjánna um pláss og næringu . Það kolefni sem losnar við brunann í katlinum hefði að öðrum kosti losnað út í andrúmsloftið á fáum árum vegna rotnunar ef viðurinn hefði verið skilin eftir í skóginum . Framboð af hráefni á eftir að verða mjög mikið . Ef skoðaðir eru lerkiskógar Norður - og Austurlands eingöngu má ætla að árið 2010 verði 2000 ha af skógi , gróðursettir fyrir og uppúr 1990 , komnir í mikla grisjunarþörf . Frá árinu 2010 verður hægt að hita upp um 400 sveitaheimili með grisjunarviði úr lerkiskógunum á þessu svæði og árið 2030 verður framboð af viði nánast ótakmarkað til húshitunar . Það er ástæða til að hvetja alla sem eru að kynda sín hús með t.d. rafamagni eða olíu í dag að hugleiða möguleikann á að nota eldivið til að lækka kyndingarkostnað . Eldri hús sem einhvern tímann hafa haft olíukyndingu og eru með vatnsofnakerfi henta sérstaklega vel til að skipta yfir í eldiviðarkyndingu . Forsendur : • Við grisjun á 25 ára lerkiskógi fást að lámarki 25 m 3 / ha • Grisjað frá 2500 trjám / ha niður í 1500 tré / ha við 25 ára aldur Meðaltré 25 lítrar • Til heimilsnota þarf 25 m 3 af viði árlega * Þetta gerir að grisja þarf 1 ha árlega til húshitunar og um 20 ha skógur dugar til að jörðin sé sjálfbær með hitaorku til heimilisnota og eftir stendur vel hirtur skógur .